text: Venstre-borgmester: Holst-sag skader partiet
  17 september 2015 kl. 20.23
  Fanøs borgmester, Erik Nørreby (V), er langt fra tilfreds med Carl Holsts ageren i sagen om forsvarsministerens spindoktor Christian Ingemann Nielsen.
  De fleste i Venstres bagland har holdt munden lukket de seneste dage omkring Carl Holst og sagen om hans særlige rådgiver Christian Ingemann Nielsen. Men på Fanø tør de godt åbne munden.
  - Det er klart. Sådan en personsag, der giver så meget omtale i medierne, den overskygger den politiske virkelighed. Derfor skader den partiet. Vi får ikke lov til at tale om politik. Nu bliver det nogle små personsager, der fylder dagsordenen i stedet, siger Venstre-borgmesteren på Fanø, Erik Nørreby.
  Han ved også, hvad hans råd til Carl Holst skulle være.
  - I sådan nogle sager, hvor man ved, at man har lavet en fejl, så kan man ligeså godt krybe til korset med det samme og sige: Jeg har dummet mig – undskyld kære vælger. Og så er sådan en sag som den slut, mener Erik Nørreby.
  